વાત એમ બની કે એક વાર અચાનક શિલ્પાને બહુ ઉધરસ આવવા લાગી એટલે ફૅમિલી ડૉક્ટરને બતાવ્યું તો કહે કે પોલ્યુશનના કારણે છે. ઉધરસ ન મટી એટલે તે અઠવાડિયા સુધી પોતાની જાતે ડૉક્ટર પાસે જઈ દવા લઈ લેતી; પણ કંઈ ફરક ન પડ્યો એટલું જ નહીં, શ્વાસ અને ગભરામણ વધવા લાગ્યાં. રાત્રે બે-ચાર તકિયા લઈને સૂઈ જવું પડતું. નાની બહેન બરડામાં હાથ ફેરવે પછી જ ઊંઘ આવતી. આવી વાતની ખબર પડી એટલે દક્ષાબહેન તેને ડૉક્ટર પાસે લઈ ગયાં અને બધી વાત કરી. એ સમયે તેનું બ્લડપ્રેશર હાઈ આવ્યું. ૨૩ વર્ષની ઉંમરે આટલું બધું બીપી જોઈ ડૉક્ટરે તેના પપ્પાને બોલાવવા કહ્યું. એ જ સમયે તેને છાતીમાં પણ દુખાવો થવા લાગ્યો એટલે ડૉક્ટરે કાર્ડિયોલૉજિસ્ટ પાસે લઈ જવા કહ્યું. એ પછી ડૉક્ટરોએ નિદાન કર્યું કે તેની બન્ને કિડની સંકોચાઈ ગઈ હોવાથી ફેલ થઈ ગઈ છે. સાથે ડૉક્ટરે એ પણ સલાહ આપી કે તેને બીજી કોઈ બીમારી નથી, કોઈ કિડની આપે તો બચી જાય. એ સમયને યાદ કરતાં દક્ષાબહેન કહે છે, ‘મેં તરત ડૉક્ટરને પૂછી જોયું કે કિડની આરોપાયા પછી તે લગ્ન કરી શકશે? તેને બાળકો થઈ શકશે? ડૉક્ટરે કહ્યું કે તે લગ્ન પણ કરી શકશે અને બાળકો પણ પેદા કરી શકશે એ જ ઘડીએ મેં નક્કી કરી લીધું કે હું મારી કિડની મારી દીકરીને આપીશ. તેનાં લગ્ન કરવાનાં હતાં! તેને કેટલાં બધાં અરમાનો હોય?’